Broj: 711-I-311-M-11/23-02-21

Zagreb, 17. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 9. u vezi sa člankom 8. stavak 4. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ive Ivanković,** **državne tajnice u Ministarstvu znanosti i obrazovanja,** za davanjem mišljenja Povjerenstva, na 201. sjednici, održanoj dana 17. siječnja 2023. daje sljedeće:

**MIŠLJENJE**

**Temeljem odredbe članka 17. stavaka 1. i 2. ZSSI/21-a, obveznica Iva Ivanković, državna tajnica u Ministarstvu znanosti i obrazovanja, može istovremeno uz obnašanje navedene dužnosti biti član Ekspertne radne skupine za provođenje kurikularne reforme, ali ne kao vanjski član, već isključivo u svojstvu predstavnika Ministarstva znanosti i obrazovanja te bez prava na naknadu za obnašanje navedene funkcije u ovoj ulozi.**

Obrazloženje

Zahtjev za davanjem mišljenja Povjerenstva podnijela je obveznica Iva Ivanković, državna tajnica u Ministarstvu znanosti i obrazovanja. U Povjerenstvu zahtjev je zaprimljen 18. siječnja 2022. pod poslovnim brojem 711-U-522-M-11/23-01-5, povodom kojeg se vodi predmet broj M-11/23.

Člankom 3. stavkom 1. podstavkom 4. ZSSI/21-a propisano je da su državni tajnici obveznici u smislu navedenog Zakona, stoga je Iva Ivanković povodom obnašanja dužnosti državne tajnice u Ministarstvu znanosti i obrazovanja dužna pridržavati se odredbi ZSSI-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu za mišljenje navodi kako je dana 17. prosinca 2018. godine imenovana članicom Ekspertne radne skupine za provođenje kurikularne reforme, koji prema članku V. Odluke o imenovanju dvanaest članova Ekspertne radne skupine za provođenje kurikularne reforme (KLASA: 602-01/18-01/00439, URBROJ: 533-01-18-0001)ostvaruju pravo na novčanu naknadu za svoj rad u mjesečnom iznosu od 2.000,00 kuna neto.

Obveznica nadalje navodi kako je dana 22. prosinca 2022. imenovana državnom tajnicom u Ministarstvu znanosti i obrazovanja (KLASA: UP/I 080-02/22-01/93, URBROJ: 50301- 15/07-22-02) te da sukladno tome nema pravo na novčanu naknadu za članstvo u Ekspertnoj radnoj skupini za provođenje kurikularne reforme, sukladno odredbama ZSSI/21-a.

Budući da je provedba kurikularne reforme dio reformskih procesa u sustavu odgoja i obrazovanja, obveznica navodi da se odrekla prava na naknadu kao članica Ekspertne radne skupine i to već za mjesec prosinac 2022., s obzirom da je imenovana državnom tajnicom 22. prosinca 2022. godine. Navodi da je dužna Povjerenstvu podnijeti imovinsku karticu te da sa svrhom otklanjanja eventualnih nepravilnosti, traži mišljenje u pogledu statusa funkcije članice u Ekspertnoj radnoj skupini za provođenje kurikularne reforme te dopuštenosti njezina obavljanja.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Stavkom 2. istog članka ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Uvidom u Strategiju obrazovanja, znanosti i tehnologije ( Narodne novine“, broj: 124/14.) utvrđeno je kako je u istoj navedena Mjera 1.1.1. Ustroj Ekspertne radne skupine za provođenje kurikularne reforme (ERS), koja je u nadležnosti Ministarstva znanosti i obrazovanja te čija je temeljna zadaća izrada prijedloga Okvira nacionalnog kurikuluma i vođenje cjelokupnog procesa kurikularne reforme. Jedna od najvažnijih mjera unutar ovoga specifičnog cilja jest definiranje koordiniranoga metodološkog pristupa izradi svih kurikularnih dokumenata.

Na temelju Strategije obrazovanja, znanosti i tehnologije (Narodne novine, broj 124/14.), Mjere 2.1.1. u poglavlju Rani i predškolski, osnovnoškolski i srednjoškolski odgoj i obrazovanje i točke IV. Odluke o osnivanju Posebnoga stručnog povjerenstva za provedbu Strategije obrazovanja, znanosti i tehnologije i koordinaciju strategija i djelovanja na području obrazovanja i znanosti (KLASA: 022-03/17-04/459, URBROJ: 50301-27/04-17-2) od 13. prosinca 2017. godine, ministrica znanosti i obrazovanja, na prijedlog Posebnoga stručnog povjerenstva za provedbu Strategije obrazovanja, znanosti i tehnologije i koordinaciju strategija i djelovanja na području obrazovanja i znanosti, objavila je javni natječaj za izbor kandidata za voditelja i dvanaest članova Ekspertne radne skupine za provođenje kurikularne reforme.

U članku I. predmetnog Javnog natječaja navodi se da su temeljne zadaće Ekspertne radne skupine za provođenje kurikularne reforme inoviranje i osuvremenjivanje Nacionalnoga okvirnog kurikuluma i usklađivanje različitih dokumenata obrazovne politike.

U članku II. istog Javnog natječaja navedeno je da posebno stručno povjerenstvo za provedbu Strategije obrazovanja, znanosti i tehnologije i koordinaciju strategija i djelovanja na području obrazovanja i znanosti bira: voditelja Ekspertne radne skupine, stručnjaka i članove Ekspertne radne skupine, i to po jednog stručnjaka za odgoj i obrazovanje u ranom i predškolskom odgoju i obrazovanju, osnovnoj školi u razrednoj nastavi, osnovnoj školi u predmetnoj nastavi, gimnaziji, strukovnoj te umjetničkoj školi; jednog stručnjaka iz nastavničkih studija, po dva stručnjaka iz: područja prirodnih, tehničkih, biotehničkih znanosti ili biomedicine, područja društvenih, humanističkih znanosti, interdisciplinarnog ili umjetničkog područja, te jednog stručnjaka iz polja pedagogije.

U članku XII. Javnog natječaja navodi se da se uz izabrane članove i voditelja Ekspertne radne skupine u Ekspertnu radnu skupinu dodatno imenuju sljedeći članovi: jedan stručnjak iz Ureda predsjednika Vlade Republike Hrvatske na prijedlog predsjednika Vlade RH, jedan stručnjak iz Ministarstva znanosti i obrazovanja na prijedlog ministrice znanosti i obrazovanja, predsjednik Hrvatskoga studentskog zbora i predsjednik Vijeća studenata veleučilišta i visokih škola.

Uvidom u točku II. odluke o imenovanju dvanaest članova Ekspertne radne skupine za provođenje kurikularne reforme KLASA:602-01/18-01/00439 URBROJ: 53-01-18-0001 od 17. travnja 2018.., koju je donijela tadašnja ministrica znanosti i obrazovanja Blaženka Divjak, utvrđeno je kako je Iva Ivanković imenovana kao stručnjak u odgoju i obrazovanju, u potkategoriji rani predškolski odgoj i obrazovanje.

Iako se radi o tijelu koji obavlja poslove od javnog interesa, u odnosu na članstvo obveznice u navedenom tijelu, Povjerenstvo zaključuje da se radi o obavljanju stručnih povremenih poslova usmjerenih ka inoviranju i osuvremenjivanju Nacionalnoga okvirnog kurikuluma i usklađivanje različitih dokumenata obrazovne politike u za tu svrhu osnovanom tijelu.

Obveznica je postala članica Ekspertne radne skupine za provođenje kurikularne reforme kao stručnjak iz područja obrazovanja.

Međutim, nakon imenovanja u Ekspertnu radnu skupinu za provođenje kurikularne reforme obveznica je imenovana državnom tajnicom u Ministarstvu znanosti i obrazovanja, državnog tijela zaduženog za područje školstva, čiji čelnik imenuje članove iste Ekspertne radne skupine, odnosno nakon imenovanja na javnu dužnost obveznica je dužna provoditi utvrđenu politiku Vlade Republike Hrvatske u kojoj je član ministar znanosti i obrazovanja te mu je obveznica kao državna tajnica podređena, slijedom čega je objektivnost njezine uloge vanjskog stručnjaka time dovedena u pitanje.

Stoga obveznica Iva Ivanković, državna tajnica u Ministarstvu znanosti i obrazovanja, temeljem odredbi članka 17. stavaka 1. i 2. ZSSI/21-a može istovremeno uz obnašanje navedene javne dužnosti biti članica Ekspertne radne skupine za provođenje kurikularne reforme, ali s obzirom na činjenicu da je naknadno postala državna tajnica u Ministarstvu znanosti i obrazovanja, te da navedeno Ministarstvo u navedenu ekspertnu skupinu imenuje stručnjake, ista može obavljati navedenu funkciju isključivo u svojstvu predstavnika Ministarstva znanosti i obrazovanja, ali ne kao imenovani stručnjak, i to bez prava na naknadu, jer bi tada njezino članstvo bilo povezano s obnašanjem javne dužnosti te bi se radilo o ostvarivanju zabranjene dodatne naknade za poslove obnašanja javne dužnosti iz članka 7. točke d) ZSSI/21-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur

Dostaviti:

1. Obveznica Iva Ivanković, elektronička dostava
2. Objava na internetskoj stranici Povjerenstva
3. Pismohrana